RML พุ่ง 14% ลุ้น “ภูเก็ตแซนด์บ็อกซ์” หนุนธุรกิจฟื้น ตั้งเป้ารายได้ปี 64 แตะ 2.7 พันลบ.
RML พุ่ง 13.68% ชี้ภูเก็ตแซนด์บ็อกซ์ รับนักท่องเที่ยวต่างชาติ หนุนธุรกิจฟื้นตัว คาดครึ่งปีหลังเติบโตจากทยอยรับรู้รายได้ “Backlog” 5.7 พันลบ. มั่นใจรายได้ปี 2564 แตะ 2.7 พันลบ.
1 ก.ค. 2564

ผู้สื่อข่าวรายงานว่า วันนี้ (7 ก.ค. 64) ราคาหุ้นบริษัท ไรมอน แลนด์ จำกัด (มหาชน) หรือ RML ปิดตลาดวันนี้ อยู่ที่ระดับ 1.08 บาท บวก 0.13 บาท หรือ 13.68% โดยสูงสุดอยู่ที่ระดับ 1.08 บาท ต่ำสุดอยู่ที่ระดับ 0.94 บาท ด้วยมูลค่าการซื้อขาย 182.96 ล้านบาท
 
ด้านนายมนาเทศ อันนวัฒน์ ประธานเจ้าหน้าที่บริหารฝ่ายการตลาด และการขาย ได้เปิดเผยว่า ภาพรวมธุรกิจอสังหาริมฯ จะเริ่มฟื้นตัวขึ้น จากการเริ่มทยอยฉีดวัคซีน Covid-19 และมาตรการต่างๆของภาครัฐ เช่น การเปิดประเทศ 1 กรกฎาคม รับนักท่องเที่ยว จากโครงการ “ภูเก็ตแซนด์บ็อกซ์” และจะเปิดประเทศภายใน 120 วัน ถือเป็นการสร้างความเชื่อมั่นให้กับประชาชนและภาคธุรกิจ และการพิจารณาขยายเพดานสัดส่วนการซื้อที่อยู่อาศัยของชาวต่างชาติ ซึ่งปัจจัยเชิงบวกนี้จะสนับสนุบให้ตลาดอสังหาฯกลับมาคึกคักมากยิ่งขึ้น
โดยแนวโน้มผลงานช่วงครึ่งหลังปี 2564 จะเติบโตมากยิ่งขึ้น จากการทยอยรับรู้รายได้งานในมือ (Backlog) ที่ 5,700 ล้านบาท ได้แก่ โครงการ The Lofts Silom ,โครงการ The Rivers และโครง The Lofts Asoke และยังมีสินค้ารอการขาย ราว 8,000 ล้านบาท ทั้งนี้แม้มี Covid-19ระลอกใหม่ แต่บริษัทก็สามารถปรับการขายผ่านช่องทางออนไลน์ได้
อย่างไรก็ตาม ทางบริษัทยังมีแผนเปิดโครงการใหม่ 3 แห่ง มูลค่า 20,000 ล้านบาท เป็นโครงการระดับลักซ์ชัวรี่ ได้แก่ โครงการสุขุมวิท 38 , โครงการกลางซอยสุขุมวิท และโครงการโอเชี่ยนฟรอนต์ ลักซ์ชัวรี่ วิลล่า ที่ภาคใต้ สำหรับโครงการที่สร้างรายได้ประจำ บริษัทยังคงเดินหน้าก่อสร้าง โครงการอาคารสำนักงานเกรดเอ วัน ซีตี้ เซ็นเตอร์ (One City Centre -OCC) อย่างต่อเนื่อง โดยโครงการนี้เป็นการร่วมทุนในสัดส่วน 60:40 ระหว่าง RML กับบ. มิตซูบิชิ เอสเตท เอเชีย โดยการก่อสร้างเสร็จแล้วราว 40% ส่วนทั้งปี 2564 มั่นใจรายได้รวมจะเติบโตตามเป้าหมาย ที่ 2.7 พันล้านบาท